VGI กินรวบสื่อนอกบ้าน
เป็นอีกดีลที่ถูกจับตามอง..! กรณีบริษัท วี จี ไอ โกลบอล มีเดีย จำกัด (มหาชน) หรือ VGI ทุ่มเงิน 4,619 ล้านบาท เข้าซื้อหุ้นบริษัท แพลน บี มีเดีย จำกัด (มหาชน) หรือ PLANB ในสัดส่วน 18.59%
31 มี.ค. 2562

สำนักข่าวรัชดา
เป็นอีกดีลที่ถูกจับตามอง..! กรณีบริษัท วี จี ไอ โกลบอล มีเดีย จำกัด (มหาชน) หรือ VGI ทุ่มเงิน 4,619 ล้านบาท เข้าซื้อหุ้นบริษัท แพลน บี มีเดีย จำกัด (มหาชน) หรือ PLANB ในสัดส่วน 18.59%
ถือเป็นเรื่องเซอร์ไพรส์ !! โดยเฉพาะในแวดวงการตลาดที่คู่แข่งทางธุรกิจจะจับมือเป็นพันธมิตรกันได้
ทำให้ถูกตั้งข้อสังเกตว่า นี่เป็นจุดเริ่มต้นของกลยุทธ์ซื้อมาเพื่อฆ่าแบรนด์หรือไม่ ?? (เคสในลักษณะนี้มีให้เห็นกันมาแล้ว)
แต่เบื้องต้นผู้บริหาร VGI ยืนยันว่า เป็นการซื้อเพื่อการลงทุน (ก็ต้องเชื่อไปตามนั้น)
VGI เป็นผู้ได้สิทธิบริหารสื่อโฆษณาบนรถไฟฟ้า BTS โดยมีบริษัท มาสเตอร์ แอด จำกัด (มหาชน) หรือ MACO เป็นเรือธงในการทำตลาดสื่อนอกบ้าน
ที่ผ่านมา MACO อาจมีความได้เปรียบ PLANB ตรงที่มีจำนวนป้ายโฆษณามากกว่าและครอบคลุมทั่วประเทศ แต่ในแง่ของเทคโนโลยีความทันสมัย อาจยังสู้ PLANB ไม่ได้
ขณะที่ PLANB มีป้ายสื่อกลางแจ้งที่เป็นระดับพรีเมียม ไล่ตั้งแต่ป้ายข้างทางด่วน ริมถนนสายหลัก บนรถเมล์ ในห้างสรรพสินค้า โดยเฉพาะในสนามบิน 6 แห่ง ได้แก่ สุวรรณภูมิ ดอนเมือง ภูเก็ต หาดใหญ่ เชียงใหม่ เชียงราย และเป็นเจ้าของจอดิจิทัลขนาดใหญ่บริเวณหน้าห้าง Central World
จึงสามารถตอบโจทย์ในยุคดิจิทัลได้ดีกว่า !!
นี่อาจเป็นเหตุผลที่ทำให้ VGI ตัดสินใจซื้อหุ้น PLANB ทั้ง ๆ ที่มี MACO ในมืออยู่แล้ว
นักวิเคราะห์ระบุว่า การจับมือกันครั้งนี้ VGI จะได้รับเงินปันผลจาก PLANB ประมาณ 65-80 ล้านบาทต่อปี (อ้างอิงเงินปันผลจากงวดประจำปี 2562) หรือคิดเป็นสัดส่วนราว 6% ของกำไร
แต่…สิ่งที่ได้มากกว่านั้น จะเกิด Synergy และเกิด Economies of Scale ลดการแข่งขันในการขายสื่อนอกบ้าน และช่วยเรื่องการบริหารต้นทุนของทั้ง 2 บริษัท
ถ้าดูผลประกอบการ VGI งวดสิ้นปี 31 มีนาคม 2559 มีกำไรสุทธิ 940 ล้านบาท จากรายได้ 2,423 ล้านบาท อัตรากำไรสุทธิ 38.81% งวดสิ้นปี 31 มีนาคม 2560 มีกำไรสุทธิ 826 ล้านบาท จากรายได้  3,358 ล้านบาท อัตรากำไรสุทธิ 24.61% งวดสิ้นปี 31 มีนาคม 2561 มีกำไรสุทธิ 846 ล้านบาท จากรายได้อยู่ที่  4,079 ล้านบาท อัตรากำไรสุทธิ 20.74%
ส่วน PLANB ปี 2559 (สิ้นสุด 31 ธันวาคม 2559) ทั้งปีกำไร 351 ล้านบาท จากรายได้ 2,448 ล้านบาท อัตรากำไรสุทธิ 14.36% ปี 2560 (สิ้นสุด 31 ธันวาคม 2560) มีกำไร 460 ล้านบาท จากรายได้ 3,016 ล้านบาท อัตรากำไรสุทธิ 15.27% ปี 2561 (สิ้นสุด 31 ธันวาคม 2561) มีกำไร 642 ล้านบาท จากรายได้ 4,043 ล้านบาท อัตรากำไรสุทธิ 15.90%
จะเห็นว่าพัฒนาการของ PLANB ดีขึ้นต่อเนื่อง…เรียกว่าอีกไม่กี่อึดใจอาจไล่ทัน VGI ก็เป็นได้
ไม่รู้ว่า…นี่เป็นสิ่งที่ VGI แอบหวั่นวิตกอยู่หรือไม่ ??
เพราะหาก VGI ในฐานะเบอร์ 1 ของตลาด ยังขืนปล่อยให้ PLANB เบอร์รองรุกไล่แบบกระชั้นชิดอย่างนี้ คงไม่วันใดก็วันหนึ่งมีโอกาสเพลี่ยงพล้ำสูง
การเข้าไปมีส่วนร่วมในส่วนแบ่งรายได้ของ PLANB น่าจะเป็นทางออกที่ดีอย่างหนึ่ง
แต่ไม่รู้ว่าในอนาคต VGI จะเดินเกมกินรวบ PLANB หรือไม่ ??
เพราะสไตล์ “เจ้าสัวคีรี กาญจนพาสน์” จะไม่ผลีผลาม…หรือซื้อแบบยกเข่ง
แต่…ใช้วิธีทยอยเก็บหุ้นทีละนิด ๆ จนกลายเป็นผู้ถือหุ้นใหญ่ในที่สุด ซึ่งก็ต้องจับตากันต่อไป
เบื้องต้นถือหุ้น PLANB สัดส่วน 18.59% ทำให้เจ้าสัวคีรี ขึ้นแท่นเป็นเจ้าพ่อสื่อโฆษณานอกบ้านไปเรียบร้อยแล้ว !!
…อิ อิ อิ…